Forsvarskilder: Israel vil borde Gaza-skip i natt
Skipet «Estelle» med pro-palestinske aktivister, er nå på vei mot Gaza-stripen. Ombord på skipet er blant annet stortingsrepresentant Aksel Hagen fra SV. Israel har varslet at skipet vil bli stanset før det når Gaza. Kilder i det israelske forsvaret (IDF) bekrefter overfor VG Nett fredag kveld at IDF er forberedt på å aksjonere mot skipet i løpet av natten.Ved 21-tiden fredag kveld befinner skipet seg, ifølge det israelske forsvaret, seg rundt 10-12 timer fra kysten utenfor Gaza. Forsvaret holder skipet under konstant overvåkning, og anslår at det nå beveger seg med en fart på rundt syv knop. - Vi har gjort det klart at vi ikke vil tillate at skipet går innenfor 3-milssonen utenfor Gaza, sier en kilde i IDF til VG Nett.Pressetalskvinne Avital Leibovich i det israelske forsvaret ønsker foreløpig ikke å kommentere VG Netts opplysninger om at en aksjon mot Gaza-skipet er nært forestående. Hun antyder imidlertid at forsvaret vil komme med en melding om saken lørdag.Leder i organisasjonen Ship to Gaza, Torstein Dale, bekrefter at organisasjonen har fått melding fra Israels utenriksdepartement om at «Estelle» vil bli bordet i internasjonalt farvann, og at mannskap og besetning vil bli tatt til fange og bli ført til den israelske havnebyen Ashdod. Israel har tidligere stanset de fleste forsøk på å seile inn til Gaza-stripen. I 2010 ble ni aktivister drept og flere israelske soldater alvorlig såret da israelerne bordet en internasjonal nødhjelpskonvoi. I juni i fjor gjorde norske Gaza-aktivister et nytt forsøk på å nå Gaza, men skipene ble holdt igjen av greske myndigheter, og fikk aldri forlate Hellas. Ifølge den israelske forsvarskilden har forsvaret forberedt aksjonen mot skipet svært godt.Utenriksminister Espen Barth Eide rettet tidligere denne uken en klar advarsel til de norske aktivistene. Utenriksministeren understreker at regjeringen ikke stille seg bak aksjonen, der stortingsrepresentanten fra regjeringspartiet SV deltar.De siste ukene har det igjen vært rettet en serie angrep fra militante grupper i Gaza mot Israel. Ifølge det israelske forsvaret er det bare i løpet av oktober skutt 45 raketter mot Israel. Israel har svart med å bombe en rekke mål i Gaza. - Rakettangrepene rettet mot israelske befolkningssentra fra Gaza vil kunne gi Israel grunnlag for å iverksette visse tiltak for å hindre tilførsel av våpen og andre angrepsmidler til Gaza. Det er imidlertid ikke likegyldig hvordan eller hvor slike kontroll- eller tvangstiltak faktisk utøves, sier Barth Eide.I et brev til utenriksministeren skriver Ship to Gaza at de forventer at den norske regjeringen kommer med kraftig protest dersom israelsk marine stopper båten. I brevet skriver organisasjonen at det er «absurd å se på denne ekspedisjonen som en trussel mot Israels sikkerhet», og at Israel ikke kan påberope seg noe holdbart grunnlag for å hindre den i å komme inn til Gaza havn. - Gjennom sin deltakelse vil de som er om bord på «Estelle» vise i praksis at de ser på Gazas innbyggere som sine medmennesker, som selvsagt har krav på fulle menneskerettigheter, heter det i brevet.
Den israelske marinen vil i natt borde skipet med norske Palestina-aktivister som forsøker å bryte sjøblokaden av Gaza.